謁郭馬帥
作者：劉過
朝代：宋

paragraphs: 千金買駿馬，百金市蛾眉。
長安酒家樓，揮洒驚人詩。
天子不得臣，公卿氣吞之。
俯視兒女輩，自詭男子奇。
誰知金陵都，五年重來茲。
黑貂日以敝，塵埃鬢成絲。
故人風雨散，知己今爲誰。
郭侯山西英，而有熊豹姿。
巍峩西忠廟，喬木人所思。
垂芳到雲仍，大將奕世爲。
兄弟各三衙，父子步武隨。
萬戶侯冠軍，金印何纍纍。
雖然平戎策，終鬰未得施。
方今羣胡擾，似覺虜運衰。
達靼軍其西，會以蒙國斯。
蛇豕互吞噬，干戈極猖披。
盜賊毛蝟起，歛民及刀錐。
父老思漢官，壺漿傒王師。
吾君自神武，妙算出籌帷。
收攬天下才，尺寸不可遺。
機會一日來，恢復此其時。
况如郭侯者，禮賢正謙卑。
使之會雲龍，列城歸指麾。
安知古中原，不使同驅馳。
過也久淪落，狂名諸公知。
然亦壯心膽，志慕鞭四夷。
脫靴呼將軍，舉扇障元規。
有音世不賞，詩酒聊自嬉。
霜風忽無情，一夜冷徹肌。
高卧百尺樓，閉門無晨炊。
起視匣中劍，依舊光陸離。
有恩或可報，一死所不辭。